Άσκηση στην έκθλιψη, την αφαίρεση και την αποκοπή

*Βρες 20 περιπτώσεις στις οποίες θα μπορούσες να εφαρμόσεις την έκθλιψη, την αφαίρεση και την αποκοπή.*

Το ταξίδι, η μεγάλη δουλειά που μπορούσανε να αρχίσουνε με τα τρόφιμα, τέλειωσε σε δυο μέρες στη Λειβαδιά. Αδοξότατα. Δεν ήταν από αυτούς που θα τον φόβιζαν οι μαυραγορίτες — τα μάτια, τα λόγια τους ή τα μαχαίρια τους. Μα δεν γινότανε τίποτα. Λίγο παραμέσα πέρα από τα χωριά του κάμπου, ήταν οι αντάρτες, ο ελεύθερος τόπος — άλλα μπλεξίματα, ακόμα χειρότερα. Μάταιος κάθε κόπος, χαμένος καιρός, λεφτά πεταγμένα να πάσκιζε ακόμα να πάει και πιο πάνω. Ο τοίχος ήτανε μπρος του.

Αγόρασε κει κάτι τρόφιμα —από τους μαυραγορίτες κι αυτός— έσκυψε το κεφάλι, γύρισε πίσω. Η Ευρυδίκη ξανάστρωσε το δωμάτιο που είχε αδειάσει. Και δεν είπε τίποτα —καθόλου δεν γκρίνιασε— σωπαίνει η Ευρυδίκη. Σα να το βλέπει κι αυτή πως δεν ήτανε δικό του το λάθος, πως ήτανε πέρα από τις δυνάμεις του, από τις δυνάμεις τους — μια καταδίκη. [...]

Ανεβάσανε πολύ τις τιμές, είπε δίνοντας τον λογαριασμό.

— Το ξέρουμε, είπε ο άλλος και μήτε κοίταξε το χαρτί. Έβγαλε και του μέτρησε τα λεφτά. Οχτώ λίρες περισσότερες αυτή τη φορά.

Είκοσι περσότερες του είχε λογαριάσει στο χαρτί που του έδωσε. Στάθηκε, περίμενε τις άλλες δώδεκα που έλειπαν. Ο άλλος δεν είπε τίποτα, δεν έκανε τίποτα, σαν να μην άκουσε. Τότε βάλθηκε να εξηγάει σε αυτόν τον άνθρωπο, που κάθεται κει κι άμα δεν θέλει να μιλήσει παρασταίνει τη μούμια, πως το χαρτί, συνανωνιστή μου, δηλώθηκε όλο στους Γερμανούς, οι έμποροι φοβούνται να δώσουν, θέλουν διατακτικές αληθινές, ονόματα, υπογραφές, την υπογραφή τη δική του, ζητάνε τη μάνα και τον πατέρα τους δηλαδή.

— Τα ξέρουμε… Αν δεν μπορέσεις με αυτά τα λεφτά να αγοράσεις όλη την ποσότητα, μου τα επιστρέφεις όλα την άλλη φορά που θα έρθω, είπε τέλος ο άνθρωπος σαν να μην άκουσε τίποτα από όσα του έλεγε και σηκώθηκε να φύγει.

Την άλλη μέρα σηκώθηκε και πρωί – πρωί, πήγε να βρει τον Ανδρόνικο. Συγγενικότατος ο θείος τους πάλι. Κάθισε τότε κι αυτός και του είπε πάλι πολλά. Πως όλα πήγανε πρίμα με το ταξίδι στα Φάρσαλα, πως τη μεγάλη δουλειά την είχε βάλει στον δρόμο της — ήταν απασχολημένος, πνιγμένος όλον αυτόν τον καιρό και για αυτό δεν φάνηκε. Για τα Τάγματα όμως; το μιλήσανε βέβαια πολύ με την Ευρυδίκη. Και κείνη το θέλει πολύ να έρθει — να είναι εδώ, μαζί με τον θείο της. Να τελειώσει, λοιπόν, με αυτές τις δουλειές και βεβαιότατα ξανάρχεται αμέσως.

Δημήτρης Χατζής, *Ένα θύμα της Κατοχής*, (αποσπάσματα)